આ રીતે ગાંધીજીએ પત્રમાં હિંમત સાથે જવાબ આપ્યો હતો કે ઇસુ ખ્રિસ્તને એકમાત્ર કે સર્વોચ્ચ અવતાર માની શકાય નહીં. ધાર્મિક ઝનૂન વધ્યું હોય તેવા માહોલમાં આવો સ્પષ્ટ જવાબ આપવો મુશ્કેલ હોય છે. પણ ગાંધીજી માટે કે કોઈ પણ હિન્દુ માટે આવો જવાબ આપવો એટલા માટે શક્ય છે કે પંથોનું વૈવિધ્ય હિન્દુઓ માટે સહજ છે. શૈવ અને વૈષ્ણવ, જૈન અને બુદ્ધ અને શીખ અને તે સિવાય પણ અનેક ગુરુઓની પોતપોતાની પરંપરા. દરેક કુળના પોતાના દેવ અને દેવી અલગ. પણ દરેક પંથમાં શ્રીગણેશ પહેલાં થાય અને હનુમાનને ભૂલવામાં ન આવે. શક્તિ સંપ્રદાય અને ભક્તિ સંપ્રદાય પણ જ્ઞાનનો માર્ગે ચાલતા દેખાય. જે ગુરુ ઇચ્છે તે પોતાને અવતાર જાહેર કરી શકે.